  Анжелика Тихонова корреспондент Удмуртиысь кивалтэтын нылпи лагерьёсын но пыласькон интыосын гужем шутэтскон сярысь вераськизы. Отын Шукрес учыръёсъя но тылпу потонэз алонъя ӧрилэн азьвыл чакламтэ пумиськонэз ортчиз.  Со сярысь элькун тӧролэн но кивалтэтлэн пресс-службазы ивортэ. Та ӧръя министерствоосысь но ведомствоосысь ӧнерчиос Удмуртилэн кивалтэтэзлэн тӧроезлы Ярослав Семёновлы чаклан но алон ужрадъёс ортчытэмзы сярысь веразы.   Туннэ элькунын 18 карсьӧр лагерьёс,  санаторийёсын 16 лагерьёс, школа бордын ужась 63 нуназе лагерьёс но 11 ужан но шутэтскон лагерьёс ужало. Ваньмаз ик тылпу потонэз алонъя эскеронъёс ортчытӥзы Россиысь МЧС-лэн элькунъя валтӥсь управлениеныз кивалтӥсьлэн воштӥсез Сергей Карабаев берло вить аръёс ӵоже Удмуртиысь лагерьёсын тылпу потон учыръёс пусъемын ӧй вал шуыса ивортӥз. Эскерон улсын нимысьтыз саклык висъязы нюлэсъёслы матын интыяськем юртъёсты тылпулэсь утёнлы, телефон герӟетлы, тылпулэсь утиськон сӧзнэтлэн ужамезлы, тылпуэз кысыны нырысь-валысь кутӥськись арбериослэн ужамзылы. Сергей Карабаев 2019-тӥ арын ваньмаз лагерьёсын тылпулэсь утиськон сӧзнэтъёс пуктӥзы шуыса пусйиз 2019-тӥ арын нылпиослэсь шутэтсконзэс радъясь юртъёслэсь ужзэс административной яке суд пумкылъёсъя дугдытонъёс ӧй вал. Смена кутскон азьын котькуд лагерьын кивалтӥсьёсын но ужасьёсын валэктон уж нуо, эскерон вылысь эвакуаци ортчытъяло. Со сяна, лагерьёсын тылпу кысӥсьёслэн добровольной дружинаоссы ужало. Ву вылын шутэтсконэз радъян сярысь Россиысь МЧС-лэн Удмуртияя валтӥсь управлениысьтыз ву вылын кышкыттэмлыкъя ёзэтлэн кивалтӥсезлэсь ужзэ быдэсъясь Андрей Деришев вераз. Со югдур туж ик умой ӧвӧл шуыса пусйиз. Ёросъёсын тыметъёсты эскеро, кулэ тӥрлык басьто, ярдуръёсы тупатъяло, но дышетскем ӧнерчиос уг тырмо. Матрос-спасательёсты дасяны кулэ. Ярослав Семёнов тодэ вайытӥз, пыласькон интыосты усьтон понна элькун арлы быдэ субсидиос висъя но муниципал кылдытэтъёсын вань ужъёсты чакласа возе. Ӧнерчиос уг тырмо ке – дышетонлы нимысьтыз саклык висъяно. Асьмелэн со понна вань луонлыкъёсмы вань: лицензи басьтэм кык огазеяськонмы – Удмуртиысь поисково-спасательной ёзэс но Удмуртиысь ОСВОД – ӧнерлыко тодон-валанъёс сётыны дась Ярослав Семёнов, Удмуртиысь кивалтэтлэн тӧроез   Тодэ вайытом, Удмуртиысь нылпиослэсь гужем шутэтсконзэс но тазалыксэс юнматонэз радъян понна таяз арын 374 миллион манет висъязы.  Тегъёс: нылпиос Удмуртия Мерлык шутэтскон гужем  